6.  โครงการในอนาคต

บผฟ. มีเป้าหมายที่จะขยายความสามารถในการผลิตไฟฟ้าของกลุ่มบริษัทเป็น 5,000 เมกะวัตต์
ภายในปี 2548
ทั้งนี้จะให้ความสำคัญกับโครงการผู้ผลิตไฟฟ้าอิสระหรือผู้ผลิตไฟฟ้ารายย่อยที่เริ่มดำเนินการและมีรายได้ในเชิงพาณิชย์แล้วเป็นลำดับแรก
โดยจะต้องเป็นโครงการในประเทศไทยและประเทศเพื่อนบ้านที่มีการซื้อขายไฟฟ้าข้ามแดนกับ กฟผ.
โดยมีสัญญาซื้อขายไฟฟ้าระยะยาว ทั้งนี้ บผฟ.
มีความมุ่งมั่นที่จะธำรงรักษาไว้ซึ่งสิ่งแวดล้อมและการพัฒนาสังคม

  ปัจจุบัน บผฟ. มีแผนการดำเนินงานของธุรกิจไฟฟ้าในประเทศไทยดังนี้

1.  บผฟ. จะเข้าร่วมในการประมูลซื้อขายทรัพย์สินหรือสิทธิในการพัฒนาปรับปรุงโครงการของ
    กฟผ. ที่จะแปรรูปจากรัฐวิสาหกิจเป็นบริษัทที่ดำเนินการโดยเอกชนในอนาคต และโครงการ
    Re-powering ซึ่งเป็นการซื้อเครื่องจักรที่ยังใช้งานได้ของโรงไฟฟ้าเก่าของ กฟผ.
    มาทำการปรับเปลี่ยนและปรับปรุงเครื่องจักรให้สามารถใช้งานได้ใหม่

2.  บริษัท เอ็กโก กรีน เอ็นเนอร์ยี่ จำกัด ซึ่งดำเนินธุรกิจพัฒนาโรงไฟฟ้าชีวมวล
    โดยได้ศึกษาความเป็นไปได้ของโครงการโรงไฟฟ้าแกลบที่จังหวัดร้อยเอ็ด
    และโรงไฟฟ้าเศษไม้ยางพาราที่จังหวัดยะลา ได้ดำเนินการเพิ่มทุนจดทะเบียนจาก 100,000
    บาท เป็น 171,000,000 บาท เพื่อนำไปเพิ่มทุนในบริษัท ร้อยเอ็ด กรีน จำกัด
    สำหรับใช้ในการก่อสร้างโรงไฟฟ้าร้อยเอ็ด

สำหรับโครงการโรงไฟฟ้าชีวมวลที่จังหวัดยะลา บผฟ. ได้โอนโครงการดังกล่าวให้บริษัท กัลฟ์
อิเลคตริค จำกัด เป็นผู้ดำเนินการ

3.  บริษัท ร้อยเอ็ด กรีน จำกัด ซึ่งเป็นผู้ผลิตไฟฟ้าโดยใช้แกลบเป็นเชื้อเพลิง
    มูลค่าโครงการทั้งสิ้นประมาณ 600,000,000 บาท
    ปัจจุบันอยู่ในขั้นตอนการก่อสร้างโรงไฟฟ้าแกลบขนาด 9.9 เมกะวัตต์
    ที่จังหวัดร้อยเอ็ดและมีกำหนดการเดินเครื่องประมาณเดือนเมษายน 2546
    โดยบริษัทได้ดำเนินการเพิ่มทุนจดทะเบียนจาก 30,000 บาท เป็น 180,000,000 บาท
    เพื่อให้สัดส่วนหนี้สินต่อทุนเท่ากับ 70:30 และเมื่อวันที่ 22 ตุลาคม 2544
    ได้มีการลงนามในสัญญาซื้อขายกระแสไฟฟ้ากับ กฟผ.

4.  บริษัท กัลฟ์ เพาเวอร์ เจเนอเรชั่น จำกัด ซึ่งเป็นบริษัทย่อยของบริษัท กัลฟ์ อิเล็คตริก จำกัด
    ได้ทำสัญญาซื้อขายกระแสไฟฟ้ากับ กฟผ. ตั้งแต่ปี 2540
    ในขณะนี้อยู่ในระหว่างรอนโยบายรัฐบาลว่าจะให้ดำเนินการอย่างไรต่อไป

5.  บริษัท ทีแอลพี โคเจเนอเรชั่น จำกัด ได้ทำสัญญาซื้อขายไฟฟ้ากับ กฟผ. เป็นระยะเวลา 21
    ปี ซึ่งจะเริ่มต้นขายไฟฟ้า ณ กำลังผลิตตามสัญญา 60 เมกะวัตต์ ในเดือนมกราคม 2546
    และขณะนี้อยู่ในระหว่างการดำเนินการก่อสร้าง

6.  บผฟ. ได้ดำเนินการร่วมทุนกับ บริษัท ยูโนแคล บางปะกง จำกัด ในการถือหุ้นบริษัท
    อมตะเอ็กโก เพาเวอร์ จำกัด และ บริษัท อมตะ เพาเวอร์ บางปะกง จำกัด โดยใช้บริษัท
    เอ็กโก ร่วมทุนและพัฒนา จำกัด เป็นบริษัทร่วมทุน ในสัดส่วนร้อยละ 50:50 เมื่อวันที่ 28
    ธันวาคม 2544 เป็นผลให้ บริษัท เอ็กโกร่วมทุนและพัฒนา จำกัด ถือหุ้นใน บริษัทอมตะเอ็กโก
    เพาเวอร์ จำกัด และ บริษัท อมตะ เพาเวอร์ บางปะกง จำกัด ในสัดส่วนร้อยละ 29.7
    และ ร้อยละ 30 ตามลำดับ

7.  ส่วนแผนการลงทุนในประเทศต่างๆ ในภูมิภาคเอเชียตะวันออกเฉียงใต้มีดังนี้

1)  สำหรับโครงการระบบส่งไฟฟ้าในกัมพูชา
    ซึ่งจะเป็นการร่วมมือกับรัฐบาลกัมพูชาเพื่อพัฒนาระบบไฟฟ้าแรงดันสูงจากประเทศไทยที่จุดเชื่อมต่อชายแดนไทย-กัมพูชา
    บผฟ. ได้มีการลงนามในบันทึกความเข้าใจกับกระทรวงอุตสาหกรรม เหมืองแร่ และพลังงาน
    ของประเทศกัมพูชา เพื่อรับพลังงานไฟฟ้าจากประเทศไทยไปยัง 3 จังหวัด ของกัมพูชา ได้แก่
    ศรีโสภณ เสียมราฐ และ พระตะบอง เมื่อวันที่ 5 เมษายน 2543
    และคาดว่าจะมีการลงนามในสัญญาดำเนินการประมาณไตรมาสที่ 2 ของปี 2545
    และคาดว่าจะเริ่มซื้อขายได้ปลายปี 2546

2)  บผฟ. ได้ซื้อสิทธิในการเข้าร่วมลงทุนในโครงการโรงไฟฟ้าพลังน้ำ น้ำเทิน 2
    ซึ่งมีขนาดกำลังการผลิตรวม 1,060 เมกะวัตต์ โดยจะขายให้ กฟผ. เป็นจำนวน 920
    เมกะวัตต์ และ 80 เมกะวัตต์ ขายให้รัฐบาลลาว โดยได้มีการลงนามใน Shareholder
    Agreement เมื่อวันที่ 19 กันยายน 2544 สำหรับการจัดตั้ง Nam Theun2 Power
    Company Limited ทั้งนี้ คาดว่าจะมีการลงนามในสัญญาซื้อขายไฟฟ้ากับ กฟผ.
    และสัญญาสัมปทานกับรัฐบาลลาวประมาณเดือนมิถุนายน 2545
    สำหรับกำหนดการเริ่มก่อสร้างจะเป็นประมาณเดือนมกราคม 2547
    และจะเริ่มซื้อขายไฟฟ้าประมาณเดือนมิถุนายน 2551

จากการที่ บผฟ. มีเป้าหมายที่จะมุ่งเน้นการลงทุนในธุรกิจหลักคือไฟฟ้าเป็นสำคัญ
ดังนั้นคณะกรรมการ บผฟ. ได้มีมติอนุมัติให้ขายหุ้นบริษัท เอ็กโกธุรกิจเหมือง จำกัด
ซึ่งดำเนินธุรกิจสำรวจและพัฒนาแหล่งถ่านหินในประเทศอินโดนีเซีย และบริษัท เอ็กคอมธารา จำกัด
ซึ่งดำเนินธุรกิจผลิตและจำหน่ายน้ำประปาให้กับการประปาส่วนภูมิภาค และเมื่อวันที่ 29 พฤศจิกายน
2544 บริษัท เอ็กโกธุรกิจเหมือง จำกัด ได้ดำเนินการจดทะเบียนเลิกบริษัท ส่วนบริษัท
เอ็กคอมธารา จำกัด นั้น ถึงแม้ว่าได้เริ่มจำหน่ายน้ำล่วงหน้าให้กับการประปาส่วนภูมิภาค (กปภ.)
แล้วเมื่อวันที่ 15 กุมภาพันธ์ 2544 และจะจำหน่ายน้ำตามสัญญาตั้งแต่วันที่ 7 เมษายน 2544 ก็ตาม
แต่ บผฟ. ยังคงมีแผนที่จะขายหุ้นบริษัท เอ็กคอมธารา จำกัด ในอนาคต ทั้งนี้ บผฟ.
จะได้ดำเนินการพิจารณาหาผู้ซื้อหุ้นบริษัท เอ็กคอมธารา จำกัด ต่อไป

นอกจากนี้ คณะกรรมการ บผฟ. ได้มีมติอนุมัติให้ บผฟ. ดำเนินโครงการซื้อหุ้นคืน
เพื่อการบริหารเงินสดคงเหลือที่เป็นสภาพคล่องส่วนเกินของบริษัท
และเพื่อเป็นการสะท้อนมูลค่าหุ้นที่แท้จริง โดยกำหนดวงเงินซื้อหุ้นคืนสูงสุดไม่เกิน 1,500 ล้านบาท
หรือจำนวนไม่เกิน 42.86 ล้านหุ้น กำหนดระยะเวลาซื้อหุ้นคืนตั้งแต่วันที่ 2 มกราคม -1 กรกฎาคม
2545 โดยซื้อในตลาดหลักทรัพย์แห่งประเทศไทย
สำหรับหลักเกณฑ์ในการกำหนดราคาหุ้นที่จะซื้อคืนใช้หลักการระมัดระวังด้วยวิธีส่วนลดกระแสเงินปันผลจากโครงการปัจจุบัน
(Dividend Discount Method-Only from Existing Projects)
ในการจำหน่ายหุ้นที่ซื้อคืนจะดำเนินการได้ตั้งแต่วันที่ 2 มกราคม 2546 – 1 กรกฎาคม 2548
หรือภายหลัง 6 เดือนนับแต่การซื้อหุ้นคืนเสร็จสิ้นแต่ต้องไม่เกิน 3 ปี และหาก บผฟ.
ไม่จำหน่ายหรือจำหน่ายไม่หมดภายในกำหนดเวลาดังกล่าว บผฟ.
จะต้องลดทุนชำระแล้วโดยวิธีตัดหุ้นจดทะเบียนที่ซื้อคืนและยังมิได้จำหน่ายทั้งหมด